РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/67-15

19. фебруар 2015.године

Б е о г р а д

ЗАПИСНИК

24.СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ,

ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 18. ФЕБРУАРА 2015. ГОДИНЕ

 Седница је почела у 12,00 часова.

 Седницом је председавао Милутин Мркоњић, председник Одбора.

 Седници су присуствовали чланови Одбора: Константин Арсеновић, Зоран Бојанић, Драган Јовановић, Милан Ковачевић, Јован Марковић, Зоран Милекић, Мујо Муковић, Катарина Ракић и Сузана Спасојевић.

Седници Одбора су присуствовали заменици чланова Одбора: Иван Ковачевић (заменик Вучете Тошковића), Oливера Пешић (заменик Јовице Јевтића), Ивана Стојиљковић (заменик др Владимира Орлића).

 Седници нису присуствовали чланови Одбора: Бранка Бошњак, Саша Мирковић, Горан Ћирић и Слободан Хомен, нити њихови заменици.

 Седници су присуствовали из Министарства грађевинарства, саобраћаја и инфраструктуре: Александра Дамњановић и Дејан Трифуновић, државни секретари.

Одбор је једногласно, у складу са предлогом председника Одбора, усвојио следећи:

 **Д н е в н и р е д**

1. Разматрање Извештаја о раду Министарства грађевинарства, саобраћаја и инфраструктуре за период август – октобар 2014. године (број 02-4052/14 од 13.11.2014. године);
2. Разматрање Извештаја о раду Министарства грађевинарства, саобраћаја и инфраструктуре за период новембар 2014. године – јануар 2015. године (број 02-271/15 од 05.02.2015. године).

Пре преласка на рад по утврђеном Дневном реду, на предлог председника Одбора, Одбор је једногласно одлучио да обави обједињену расправу поводом обе тачке Дневног реда, а затим да се појединачно изјашава о сваком Извештају.

Прва тачка дневног реда - **Разматрање Извештаја о раду Министарства грађевинарства, саобраћаја и инфраструктуре за период август – октобар 2014. године**

Друга тачка дневног реда - **Разматрање Извештаја о раду Министарства грађевинарства, саобраћаја и инфраструктуре за период новембар 2014. године – јануар 2015. године**

 У уводном излагању Дејан Трифуновић, државни секретар у Министарству грађевинарства, саобраћаја, и инфраструктуре истакао је да је главна активност Министарства изражена кроз неколико фокуса.

Један од фокуса је мониторинг на реализацији кључних инфраструктурних пројеката у Републици Србији. Тренутно се 23 пројекта истичу као битна, јасно се зна вертикала и хоризонтала за сваки пројекат појединачно, Mинистарство има улогу супервизије. Посебно су издвојени кључни пројекти: реализација радова на Коридору 10, како друмском тако и железничком, и Коридор 11, укључујући све деонице и концесију. Од осталих пројеката издвојен је пројекат који се ради са Кином у вези реконструкције постојећег и изградњи новог колосека Београд-Будимпешта и Пројекат ,,Београд на води“.

 Други важан сегмент рада Министарства је део који се односи на регулативу, а фокус ће бити измене и допуне Закона о планирању и изградњи, који је ступио на снагу 17. децембра 2014. године. Предвиђени подзаконски акти: 2 уредбе и 28 правилника су већ донесени и постоји чврсто уверење да ће Закон функционисати. Посебно је наглашено да је Министарство од 25 прописа, за које је било задужено, 9 усвојило а 16 је у фази доношења, јер се чека се мишљење Европске уније или других ресора. Министарство је, самоиницијативно, одредило да 1. марта направи пресек стања у вези наведених аката.

 Следећи битан аспект рада Министарства је реформа јавних предузећа, а најдаље се отишло са ЈП ,,Железнице Србије“ а.д. У оквиру аранжмана са ММФ ом постоје два субјекта, где је јасно дефинисана улога Министарства. Реформа је започета, усвојен је пројектни задатак, по ком ће се радити реформа железнице, имаћемо четири ентитета и то: холдинг, инфраструктуру, превоз путника и превоз робе. Други сегмент на коме се ради је спајање ,,Коридора Србије“ д.о.о. са ЈП ,,Путеви Србије“, и ту се чека да прође рок од 30 дана утврђених Законом о привредним друштвима.

 Када су у питању поплаве урађен је пресек стања и дошло се до податка да је до сада у санацију путне ифраструктуре уложено 4,7 милијарди динара. Посебно је наглашено да је за Републички геодетски завод издејствована друга фаза кредита са Светском банком у износу од 44 милиона долара.

У уводном излагању Александра Дамњановић, државни секретар у Министарству грађевинарства, саобраћаја и инфраструктуре је обавестила присутне да је реализовано обећање од стране представника Министарства и да су подзаконски акти у вези Закона о планирању и изградњи урађени у обећаном року, предати законодавству и очекује се да ће следеће недеље бити објављени. Тако ће институт „обједињене процедуре“ почети са применом 1. марта 2015. године. Предуслов за функционисање је доношење подзаконских аката, али и општих аката тј. одлука од стране локалних самоуправа, а пре свега одлука којима се уређују урбанистичке зоне и коефицијенти, да би издавање грађевинских дозвола могло неометано да тече. Обавезни саставни део биће износ доприноса, као и изјашњење инвеститора о начину плаћања. Сви правилници били су на сајту Министаства где су отворене мини расправе, добијено је доста примедби, али и сугестија, доста је уважено, а било је и неких пропуста који су на време уочени од стране стручне јавности, па је све кориговано у циљу што бољег функционисања. Паралелно са израдом подзаконских аката, Министарство са Сталном конференцијом општина и градова ради на изради две врсте водича и то: водича за инвеститоре и водича за оне који Закон непосредно примењују. Истовремено се ради и на измени Закона о државном премеру и катастру, да би се Закона о планирању и изградњи у потпуности имплементирао. Измена Закона очекује се у не дужем периоду од месец дана. Посебно је наглашено да је Министарство, ради боље имплементације Закона о планирању и изградњи, организовало регионалне презентације на којима је до сада учествовалио 1.500 запослених у јединицама локалне самоуправе, а на сајту Министарства биће објављена најчешће постављена питања и одговори Министарства.

 Кад је реч о питању легализације, указано је да се воде бројне полемике ради изналажења најбољих решења, да се тренутно број објеката или посебних делова објеката за које не постоје докази о праву својине креће око 1.500.000, а захтева за легализацију око 820.000. Посебно је наглашено да Уредбу о грађевинским производима и Уредбу о урбаној комасацији, због сложености и због превода 1.500 стандарда, Министарство није било у могућности да заврши до задатог рока. Процена је да ће поменуте уредбе бити завршене до почетка месеца маја.

 У наставку седнице представницима Министарства постављена су питања у вези са стањем јавних предузећа „Железнице Србије“ а.д. и „Путеви Србије“, као и о најављеном спајању са ,,Коридорима Србије“ д.о.о. до краја марта. Указано је на напредак кад је реч о санацији оштећене инфраструктуре у поплавама, а постављено и питање да ли ће ЈП ,,Путеви Србије“ у овој години наставити да раде на санацији локалних путева, ако локалне самоуправе немају за то средстава. У вези са имплементацијом Закона о планирању и изградњи посебно је указано на проблем са катастрима у свакој општини, као и на потребу именовања чланова комисија за планове на нивоу општина. Подржано је доношење законске регулативе, којом би било решено питање конверзије земљишта. Народни посланик Драган Јовановић, члан Одбора, је овом приликом затражио да му се у писаном облику достави информација о антикорупцијском тиму, о коме се говори у XI поглављу Извештаја, колико људи броји, по ком акту је основан, коме подноси извештај, као и да му се достави комплетна кривична пријава злоупотреба издавања дозвола за међународни транспорт од 04.08.2014.године и предмет који се тиче неправилности у поступку легализације складишта гаса у Смедереву од 25.09.2014. године.

 Представник Министарства је одговорила да обједињена процедура стартује од 1. марта, и да ће се у току примене сагледавати евентуалне слабе тачке. Када је реч о именовању чланова комисија за планове Министарство одређује чланове, на основу обавештења, које добије. Посебно је наглашено да је препорука да сви градови именују главног урбанисту, али није императивна норма. Кад је реч о доношењу закона који ће регулисати конверзију рок је до краја марта ове године, тражена су изјашњења од Агенције за приватизацију и Агенције за реституцију, али и од свих општина. У овом моменту прави се база података на основу које ће економски стручњаци предложити нешто што је економско решење, које је добро за државу а одрживо за инвеститоре. У међувремену је потребно наћи и неко системско решење за проблем легализације.

Кад је реч о именовању директора јавних предузећа представник Министарства је одговорио да су у току конкурси, а да је окончан конкурс за директора „Железнице Србије“ а.д.. Процес спајања ЈП „Путева Србије“ са ,,Коридорима Србије“ д.о.о. је у току, чека се верификација уговора којима се дефинише пренос гаранција, да у будућем периоду не би било проблема, а истовремено је направљена функционална организација. Формиране су црне и беле листе предузећа, које се месечно ажурирају, па се на тим основама и функционише. Тражени извештаји у писаном облику ће бити достављени народном посланику.

 На крају расправе председник Одбора је нагласио да подржава доношење закона који би решио проблем конверзије, а у свом излагању се посебно осврнуо на део Извештаја који се односи на саобраћај. Указано је да Министарство врши управни надзор, да не гради, да граде предузећа. Изражено је мишљење да је добро што се разматра спајање ,,Коридора Србије“ д.о.о. са ЈП ,,Путеви Србије“. Међутим, треба имати у виду да су ,,Коридори Србије“ д.о.о. формирани са задатком да изграде Коридор 10 и касније Коридор 11, а да ЈП ,,Путеви Србије“ одржавају путеве. У вези са тим потребно је да се још једном размисли шта се спајањем добија. Кад је реч о ЈП „Железнице Србије“ а.д. недопустиво је да осам месеци нема директора, а у његовој надлежности је и Пројекат ,,Жежељев мост“, као и да је потребно убрзати реформу железнице.

 Наглашено је да је Пројекат ,,Београд на води“ од изузетног значаја за Републику Србију, па самим тим и за Министарство, и да би било упутно да Министарство има одређене ингеренције над Пројектом. Такође, постављено је и питање, шта се дешава са пругом Ваљево-Лозница, као јако важаним сегментом јужне трансферзале, уз напомену да је на поменутој деоници завршено преко 50% радова. У вези са тим указано је да треба имати у виду да Европска унија на територији Републике Србије финансира пројекте од значаја за њу, а да Министарство мора обратити пажњу на пројекте који немају интерес за Европску унију, али имају за Републику Србију и за њихову реализацију се морају обезбедити средства. Указано је и да црне и беле листе предузећа могу функционисати у развијеним земљама где је привреда на завидном нивоу.

 Представник предлагача се захвалио на сугестијама и обавестио присутне да је при Министарству формиран Сектор за управљање пројектима, тако да постоји надзор над свим пројектима.

 У дискусију су учествовали народни посланици: Милутин Мркоњић, Драган Јовановић, Александра Дамњановић и Дејан Трифуновић.

На крају расправе појединачним изјашњавањем Одбор за просторно планирање, саобраћај, инфраструктуру и телекомуникације је, једногласно, одлучио да прихвати:

* Извештај о раду Минстарства грађевинарства, саобраћаја и инфраструктуре за период август – октобар 2014. године, и
* Извештај о раду Минстарства грађевинарства, саобраћаја и инфраструктуре за период новембар 2014. године - јануар 2015. године.

\*

\* \*

 На седници је вођен тонски запис.

 Седница је закључена у 13.00 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Милутин Мркоњић